“Паркта хушлашҡанда ир унан телефон номерын һорап алғайны. Шылтыратырға теләгәндер, әлбиттә. Мәҫәлән, уның тәҡдименә Асия ни рәүешле яуап бирер икән тип. Бәлки, кәрәге тейер, тип кенә алғандыр. Асыҡтан-асыҡ ашҡынмаһа ла, ҡатын бер нисә көн хәбәр көтөп йөрөнө. Уға ни тип яуап ҡайтарасағы тураһында ла уйланды. Тәүгеһе – шаяртып ҡотолоу. Мәҫәлән, мин яңғыҙ йәшәүҙе өҫтөн күрәм, сөнки өйрәнгән баш. Ә ғаилә тормошо – бик ҡатмарлы, мин уға күнекмәгәнмен. Хәйер, юҡ, бындай яуап бирер өсөн бөтөнләй уйһыҙ, хатта үҙ-үҙеңә дошман булыу кәрәктер. Ҡабатланмаҫ ғүмерҙе яңғыҙлыҡҡа дусар итеү – дошманлыҡ булмай, ни булһын?